Nizozemska je objavila da će izvijestiti Europsku komisiju kako neće nastaviti koristiti mogućnost daljnjeg produljenja tranzicijskog razdoblja za ograničenje rada za hrvatske državljane. Ministarstvo vanjskih i europskih poslova pozdravilo je odluku Nizozemske, stoji u priopćenju MVEP-a.
Hrvatska vlada će na ovu odluku, odgovoriti istom mjerom i ukinuti dosadašnje ograničenje za nizozemske državljane za pristup hrvatskom tržištu.
Međusobno omogućavanje slobode kretanja radnika je potvrda daljnjeg jačanja međusobnog povjerenja i značajan poticaj odličnoj gospodarskoj i ukupnoj suradnji dviju država, priopćilo je Ministarstvo.
Time za hrvatske radnike unutar EU-a ograničenje postoji još samo u Austriji, Sloveniji i Ujedinjenom Kraljevstvu, stoji na stranicama Ministarstva.